**Line Emma Jønson og Christine Staugaard Rasmussen, Statskundskab, Københavns Universitet.**

**Vinder af Selskab for Surveyforsknings prisopgave 2016 i kategorien *specialer* med opgaven: ”Fattigdom i et børneperspektiv. Sociale og materielle afsavn blandt danske børn”.**

De to forfattere har selvstændigt gennemført et innovativt surveyforskningsprojekt fra start til slut. Specialet indeholder en interessant metodeudvikling i et forsøg på at konstruere afsavnsmål som bygger på børns egne oplevelser og holdninger. Populationen er børn i 4. og 9.klasse. Indikatorerne på afsavn er udviklet gennem fokusgruppeinterview med børn i målgruppen. Baseret på en række meget grundige analyser, måles børnenes afsavn på forskellige områder dernæst gennem en survey til skoleeleverne. Undersøgelsens design og gennemførsel er godt beskrevet og godt udført.

Metodologisk viser specialet, hvor krævende det er at interviewe børn. Fx er det vigtigt at gøre spørgsmålene meget konkrete. Desuden påpeger undersøgelsen, at det er vanskeligt for børn at vurdere familiens økonomi. Her viser der sig store forskelle i besvarelserne både mellem klassetrin og på det enkelte klassetrin.

Undersøgelsen gennemføres med stor teoretisk og metodemæssig grundighed og kompetence. Forfatterne viser, hvordan et mixed-methods approach er meget formålstjenligt, når man har at gøre med børn som målgruppe. Specialet illustrerer endvidere, hvordan man med denne population er nødt til at foretage meget omfattende vurderinger af spørgsmål og besvarelser, inden man kan komme frem til solide og anvendelige indikatorer.

Selskab for Surveyforskning har valgt at tildele prisen til dette speciale, fordi der er tale om et selvstændigt, velgennemført og nuanceret projekt med en spændende metodeudvikling i forhold til analyse af meget ung respondentgruppe. En yderligere styrke er, at forfatterne har været meget grundige i deres arbejde og forholder sig kritisk og nuanceret til de mulige svagheder i deres projekt.

Med æren følger kr. 5000.